ଆଧାର ଲିଙ୍କ ହୋଇପାରୁନି, ଦୋଷ କାହାର ? ଭତ୍ତା ବିନା ହନ୍ତସନ୍ତ ହେଉଛନ୍ତି ବୃଦ୍ଧବୃଦ୍ଧା - PRAMEYA\nଆଧାର ଲିଙ୍କ ହୋଇପାରୁନି, ଦୋଷ କାହାର ? ଭତ୍ତା ବିନା ହନ୍ତସନ୍ତ ହେଉଛନ୍ତି ବୃଦ୍ଧବୃଦ୍ଧା\nଗଣିଆ,୨୭/୦୮ଃ ବୟସ ୯୧। ଚାଲିବାକୁ ଦେହରେ ବଳ ନାହିଁ । ଭତ୍ତା ଟଙ୍କାରେ ଔଷଧ ଖର୍ଚ୍ଚ ଚଳି ଯାଉଥିଲା। ପାଖରେ ଥିବା ଆଧାର କାର୍ଡଟି ହଜି ଯିବାରୁ ଆଧାର ଲିଙ୍କ୍ ହୋଇ ପାରି ନଥିଲା। ଏପଟେ ନୂଆ ଆଧାର କାର୍ଡ କରିବାକୁ ଦୁଇ ଦୁଇ ଥର ଯାଇ ଚିରକୁଟ ପାଇଥିଲେ ବି ଅଧାର କାର୍ଡ ହୋଇ ପାରିନଥିଲା । ଏହାକୁ ନେଇ ଚଳିତ ମାସରେ ତାଙ୍କୁ ଭତ୍ତା ମିଳି ନାହିଁ । ଆଧାର ଲିଙ୍କ୍ ହୋଇ ନଥିବାରୁ ଭତ୍ତା ନଦେଇ ପଞ୍ଚାୟତ କାର୍ଯ୍ୟାଳୟରୁ ଫେରାଇ ଦେଇଥିଲେ ଅଧିକାରୀ। ଏଭଳି ଅଭାବନୀୟ ଘଟଣା ଦେଖିବାକୁ ମିଳିଛି ଗଣିଆ ବ୍ଲକ କିଶୋରପ୍ରସାଦ ପଞ୍ଚାୟତର ପତୁରିଆ ଗ୍ରାମରେ।\nଅଭିଯୋଗ ଅନୁଯାୟୀ, କିଶୋରପ୍ରସାଦ ପଞ୍ଚାୟତର ପତୁରିଆ ଗ୍ରାମର ଜେମା ବେୱା (୯୧) ଓ ସୁବର୍ଣ୍ଣା ଦେଈ(୮୬) ଭତ୍ତା ବାବଦରେ ମାସକୁ ୭୦୦ଲେଖାଏଁ ଟଙ୍କା ପାଉଥିଲେ । ଜେମାଙ୍କ ସ୍ୱାମୀ ଦୀର୍ଘ ଦିନ ହେବ ପରଲୋକ ଗମନ କରିଛନ୍ତି। ସ୍ୱାମୀଙ୍କ ଅନ୍ତେ ୬ଝିଅ ଓ ଗୋଟିଏ ପୁଅକୁ ଦୁଃଖକଷ୍ଟରେ ଚଳାଇ ଆସୁଥିଲେ । ନିଜର ସମସ୍ତ ଜମିବାଡ଼ି ବିକ୍ରି କରି ୬ଟି ଝିଅଙ୍କୁ ବିବାହ ଦେଇଥିଲେ। ଏବେ ତାଙ୍କର ଗୋଟିଏ ପୁଅ, ନାତି, ନାତୁଣି ମିଶି ୪ଜଣିଆ ପରିବାର। ପୁଅ ଭୁବନେଶ୍ୱରରେ ଛୋଟ ପାନ ଦୋକାନଟିଏ କରି ଦୁଃଖେକଷ୍ଟେ ଚଳି ଯାଉଥିଲେ। ମହାମାରୀ କରୋନା ଲାଗି ଦୋକାନ ବନ୍ଦ ଥିବାରୁ ପୁଅ ଘରେ ବସିଛି । ଜେମାଙ୍କର ଗୋଟିଏ ଗୋଡ଼ ଭାଙ୍ଗି ଯାଇଥିବାବେଳେ କାନକୁ ଶୁଭୁନାହିଁ। ଭତ୍ତା ଟଙ୍କାରେ ସେ ଔଷଧ କିଣି ଖାଉଥିଲେ। ଏବେ ଭତ୍ତା ନପାଇବାରୁ କ'ଣ କରିବେ ଚିନ୍ତାରେ ପଡ଼ିଛନ୍ତି । ଏଭଳି ଦୁଃସମୟରେ ଭତ୍ତା ଟଙ୍କା ତାଙ୍କ ସାହା ଭରସା ଥିଲା ବୋଲି କୋହଭରା କଣ୍ଠରେ କହିଛନ୍ତି ଜେମା।
